钦定古今图书集成/明伦汇编/官常典/第751卷 > 郭以重 岳璧 郭金城
## 钦定古今图书集成/明伦汇编/官常典/第751卷 > 郭以重 岳璧 郭金城

按《明外史忠义传》：“以重，黄州人，世为卫指挥。崇祯十
六年，城陷，自他所来赴难，其妻欲止之，叱曰：‘朝廷畀
我十三叶金紫，不能易一死哉！吾将先杀汝’。妻乃不
敢言。既至，遇贼，欲胁之去，坚不从。露刃慑之，且诱以
富贵，乃好谓贼曰：‘从汝非难，但抱小儿者，吾妻也。汝
为我杀之，吾无累矣’。贼如其言。以重即夺贼刀击斩”
一贼，群贼拥至，遂赴水死。先是蕲州破，指挥岳璧自
屋堕地不死，贼知其官也，问之，不答；索弓刀衣服又
不答。贼怒，执至城上，欲降之，厉声曰：“我世臣也，城亡
与亡，岂降贼？”贼刃之，仆地，气将绝，瞋目曰：“我死为鬼，
当灭汝！”时大雪，血流丈馀，目眦不合。同时郭金城为
罗田守将，贼逼城，率所部五百人战，斩级百馀，追之
英山，贼大集，困三日，突围不得出，被絷。胁降不从，被
杀。